શ્રીદેવી માટે કે. બાલાચંદરે ૨૦૧૧માં ‘હિન્દુ’ દૈનિક સાથેની વાતચીતમાં કહ્યું હતું કે “જ્યારે મેં તેની સાથે કામ કરવાનું શરૂ કર્યું ત્યારે એ બાળકી હતી. પણ મને એ ખૂબ ઇન્ટેલિજન્ટ લાગી. તેની ઉંમર ૧૩-૧૪ વર્ષની હતી, ત્યારે પણ તેની સમજણશક્તિ ૨૦ વરસની યુવતી જેવી હતી. તે સ્થળ ઉપર જ (ઑન ધી સ્પૉટ) શીખી જતી...” આ વખાણ વાંચતાં તમને ‘સદમા’ યાદ આવ્યું ને? તેમાં પુખ્ત વયની થઈ ગઈ હોવા છતાં હિરોઇન ‘રેશ્મી’ પાંચ-છ વર્ષની છોકરીની જેમ બાળકબુદ્ધિથી બોલતી-વર્તતી હોય છે. બાલાચંદરના અનુભવે શ્રીદેવીનું વાસ્તવિક જીવન ‘રેશ્મી’ કરતાં ઊંધો કિસ્સો હતું. ઉંમરમાં સગીર બાળકી સમજણમાં પુખ્ત યુવતી હતી! ‘શ્રી’ની આવી જ પ્રશંસા કમલ હાસને પોતાની આગવી ઢબે કરી છે. કમલે ૨૦૧૩માં ‘ઝૂમ ટીવી’ સાથેના એક ઇન્ટરવ્યૂમાં પોતાની એ બે ડઝન ફિલ્મોની સાથી કલાકાર વિશે કરેલી સરખામણી સચોટ લાગે છે.